b'\n_START_ARTICLE_\nPokrajinska povest\n_START_PARAGRAPH_\nPokrajinska ali regionalna povest je \xc5\xbeanrski tip slovenske kme\xc4\x8dke povesti z za\xc4\x8detkom takoj po koncu prve svetovne vojne in vrhom v dvajsetih in tridesetih letih 20. stoletja. Pokrajinska povest izpostavlja zna\xc4\x8dilnosti pokrajine, v kateri se dogaja.\n_START_SECTION_\nSlovenska pokrajinska povest\n_START_PARAGRAPH_\nGlavni namen pokrajinske povesti je bil popularizirati manj znane slovenske pokrajine in njihove ljudi. Na nastanek slovenske pokrajinske povesti je vplivala upravna zdru\xc5\xbeitev slovenskih pokrajin leta 1918, ki ni vklju\xc4\x8devala Primorske in Koro\xc5\xa1ke. Program zedinjene Slovenije v 19. stoletju poudarjanju perifernih pokrajin \xc5\xa1e ni bil naklonjen. Funkcija pokrajinske povesti dvajsetih let je bila nacionalno mobilizacijska. V ospredje je postavljala zapostavljene (obrobne) pokrajine Slovenije, ki so si prizadevale ohraniti stik s centrom. Najbolj izrazita pokrajinska povest se je porajala na Primorskem, ki je v celoti pripadala Italiji, Koro\xc5\xa1kem, \xc5\xa0tajerskem ter v Beli in Suhi krajini. \xc4\x8ce so pri pokrajinski povesti prevladovali avtorji obrobnih pokrajin, so bili med vodilnimi pisci kme\xc4\x8dke povesti Gorenjci, pri zgodovinskem romanu pa so prednja\xc4\x8dili \xc5\xa0tajerci. V tridesetih letih se pokrajinskim opisom pridru\xc5\xbei \xc5\xa1e poudarjena socialna problematika (Mi\xc5\xa1ko Kranjec, Pre\xc5\xbeihov Voranc ...) ali doma\xc4\x8dijstvo (Janko Ka\xc4\x8d, Stanko Kociper). Po drugi svetovni vojni je pokrajinska povest za\xc4\x8dela hitro izginjati. Na slovenskem literarnem zemljevidu so se po zaslugi mlaj\xc5\xa1ih avtorjev pojavili tudi Brkini, Istra in Prekmurje._NEWLINE_Velikokrat \xc5\xbee sam naslov povesti poka\xc5\xbee na kraj dogajanja. Zna\xc4\x8dilni so dvodelni naslovi iz imena osebe in kraja (Ale\xc5\xa1 iz Razora, Fant s Kresinja, Nevesta s Korinja). Fabula se v pokrajinski povesti umika in na njeno mesto stopijo pokrajinski, folklorni, potopisni ali lirski opisi. Z literarnim upodabljanjem manj znanih in zapostavljenih slovenskih pokrajin so si pokrajinski avtorji prizadevali spodbuditi medsebojno poznavanje med regijami in oblikovati enoten slovenski prostor (ideja zedinjene Slovenije).\n_START_SECTION_\nPokrajinska povest v drugih knji\xc5\xbeevnostih\n_START_PARAGRAPH_\nV nem\xc5\xa1ki literaturi slovenskemu izrazu pokrajinska povest ustreza izraz regionalni roman oz. Heimatroman (Heimatroman), ki ga Nemci uvr\xc5\xa1\xc4\x8dajo med trivialno literaturo. Kot nadrejeni pojem zajema \xc5\xbeanre: va\xc5\xa1ka zgodba (Dorfgeschichte), kme\xc4\x8dki roman (Buernroman) in planinski roman (Bergroman)._NEWLINE_Francoska literatura razume pod izrazom pokrajinska povest\xc2\xa0\xc2\xbbroman tal\xc2\xab\xc2\xa0ali\xc2\xa0\xc2\xbblokalni roman\xc2\xab\xc2\xa0(Roman du terroir). Ta tip romana naj bi spodbujal kmetijstvo in pode\xc5\xbeeljski na\xc4\x8din \xc5\xbeivljenja na za\xc4\x8detku industrijske revolucije v Kanadi (Quebec)._NEWLINE_Izraz lokalni kolorit (angl. local color) je povezan z izrazom regionalizem , ki se osredoto\xc4\x8da na posebnosti dolo\xc4\x8dene regije, kot so obi\xc4\x8daji, nare\xc4\x8dja, zgodovinsko ozadje in topografija neke pokrajine oz. regije. Umestitev dogajanja v konkretno poimenovane in realno obstoje\xc4\x8de kraje ali pokrajine je v \xc5\xbeanru zgodovinskega romana celo pogostej\xc5\xa1a kot v kme\xc4\x8dki povesti. Pri zgodovinskem romanu je bilo dogajanje najve\xc4\x8dkrat postavljeno v Ljubljano. Pregljevo poimenovanje "geografi\xc4\x8dna povest" (Iz poetike, Mentor 1916/17) se ni uveljavilo.'